ครม.เห็นชอบคืนVATกองถ่ายภาพยนตร์ตปท.-เว้นภาษีดาราเทศ
ครม.เห็นชอบหลักการคืนภาษีมูลค่าเพิ่ม กองถ่ายภาพยนตร์ต่างประเทศ - ยกเว้นภาษีดาราเทศ
24 ส.ค. 2553

ครม.เห็นชอบหลักการคืนภาษีมูลค่าเพิ่ม กองถ่ายภาพยนตร์ต่างประเทศ - ยกเว้นภาษีดาราเทศ
นายวัชระ กรรณิกา รองโฆษกประจำสำนักนายกรัฐมนตรี เปิดเผยว่า  ที่ประชุมคณะรัฐมนตรี(ครม.)วันนี้มีมติเห็นชอบหลักการมาตรการสร้างแรงจูงใจให้กับคณะถ่ายทำภาพยนตร์จากต่างประเทศให้ข้ามาถ่ายทำในประเทศไทย  โดยมีมาตรการสำคัญ คือ การคืนภาษีมูลค่าเพิ่มทั้ง 100% ให้กับบริษัทที่เข้ามาถ่ายทำภาพยนตร์ มอบหมายให้กระทรวงท่องเที่ยวและกีฬา และกระทรวงการคลังไปหารือในรายละเอียดเพื่อนำกลับมาเสนอภายใน 1 เดือน
นอกจากนั้น ยังมีมาตรการภาษีอื่น ๆ ได้แก่ การยกเว้นการเก็บภาษีนักแสดงต่างประเทศ หรือจัดเก็บในอัตรา 0% พร้อมทั้ง ปรับปรุงข้อความใบขออนุญาตทำงานชั่วคราวของคนต่างชาติให้สอดคล้องกับธุรกิจภาพยนตร์ต่างประเทศ ซึ่งเดิมมีความลักลั่นในส่วนของนายจ้างและลูกจ้าง โดยจะเปลี่ยนมาเป็นบริษัทอยู่ในฐานะนายจ้าง ส่วนบุคคลากรหรือบริษัทที่รับงานในประเทศไทยอยู่ในฐานะของลูกจ้าง
ส่วนข้อเสนอมาตรการลดภาษีนำเข้าอุปกรณ์การถ่ายทำภาพยนตร์นั้น ในที่ประชุมได้หารือกัน โดย รมว.อุตสาหกรรม แจ้งว่าสำนักงานคณะกรรมการส่งเสริมการลงทุน(บีโอไอ)มีมาตรการช่วยเหลือคณะถ่ายทำภาพยนตร์ต่างประเทศให้อยู่แล้ว และที่ประชุม ครม.ยังเห็นชอบมาตรการจัดช่องทางพิเศษในการตรวจหนังสือเดินทางของคณะผู้ถ่ายทำภาพยนตร์